Cyflwyniad
Yn ôl Glazzard et al. (2015) dylai athro fod yn ddylanwad cadarnhaol ar blant yn enwedig wrth ddelio â phlant sydd ag anawsterau cymdeithasol, emosiynol neu ymddygiadol. Dengys hyn bwysigrwydd bod yr athro yn deall datblygiad plant, deall pa gam datblygiad mae’r plentyn a sut i ddatblygu gallu’r plentyn ymellach. Felly, bwriad yr aseiniad yma yw i ddefnyddio proffil Ella i ddeall sut i ddelio gyda’i hanghenion wrth edrych ar ddamcaniaethau gan arbenigwyr ac enghrefftiau o brofiadau pontio fy hun. Byddaf hefyd yn edrych ar rôl a chyfrifoldeb yr athro o fewn y dosbarth i gynorthwyo’r plentyn i ddatblygu ymhellach. Mae’n bwysig bod athro yn medru addysgu yn gyfannol er mwyn bod y plant yn datblygu yn gorfforol, emosiynol, ieithyddol, wybyddol, gymdeithasol, ysbrydol ac yn ymddygiadol. Ond byddaf i yn edrych ar eu datblygiad cymdeithasol, emosiynol a gwybyddol yn y traethawd yma. Esboniodd Rogers (2023) y dylai athro fod yn rhywun sy’n hwyluso dysgu yn hytrach na rhywun sy’n cyfleu gwybodaeth yn unig. Felly, dylai athro fod yn creu perthynas dda gyda’i ddisgyblion er mwyn sicrhau cynnydd. 
Cymdeithasol
Dadleuodd Froebel (2023) y dylai athrawon feithrin dychymyg a pherthynas gymdeithasol y plant cyn ehangu eu deallusrwydd. Credai fod bodau dynol yn fodau creadigol yn eu hanfod a bod chwarae’n helpu i hwyluso mynegiant creadigol, (Froebel, 2023). Cytunodd Montessori (2023) gan ddweud mai chwarae yw gwaith y plentyn yn y blynyddodd cynnar. Dywedodd Macdonald (2022) fod chwarae yn brofiad uniongyrchol, unigol ac unigryw i bob plentyn. Ond, ategodd ei fod yn gymhleth ac anodd i’w ddiffinio gan ei fod yn dibynnu ar yr unigolyn a’r cyd-destun, (Macdonald, 2022). Mae yna nifer o wahanol ddiffiniadau a mathau o chwarae. Awgrymodd Mildred Parten (2023) fod yna chwech math gwahanol o chwarae, sef chwarae gwag, chwarae unigol, gwylio chwarae, chwarae cyfochrog, chwarae cysylltiadol a chwarae cydweithredol. Yn ystod chwarae, mae Ella’n dynwared ei chyfoedion am ychydig (proffil disgybl) felly mae hi’n chwarae ar lefel plentyn sy’n dair i bedair oed yn ôl theori Parten am chwarae. Mae chwarae yn cyfrannu at bob agwedd o ddatblygiad y plentyn felly mae’n helpu ei sgiliau corfforol, cymdeithasol, emosiynol, ieithyddol, gwybyddol ac ysbrydol. 
Rhybuddia ymchwil yn erbyn lapio plant mewn gwlan cotwm oherwydd ei fod yn rhwystro eu datblygiad cymdeithasol (Mullarky, 2007). Mae’n bwysig iddynt gymryd risgiau er mwyn datblygu eu sgiliau cymdeithasol. Mae lapio plant mewn gwlan cotwm yn eu rhwystro nhw rhag cyfleoedd hanfodol i ddysgu a datblygu (Guldberg, 2009) felly mae angen rhoi cyfleoedd i Ella allu cymryd risgiau er mwyn datblygu ymhellach yn gymdeithasol. 
Noda theori dysgu cymdeithasol Bandura (2023) bod unigolion yn datblygu pwy ydynt trwy ffactorau amgylcheddol, sef dynwared modelau rôl. Awgrymodd Bandura (2023) fod plant yn modelu eu hymddygiad trwy wylio eraill, sef dysgu ar sail arsylwi. Pwysleisir y gellid defnyddio dysgu ar sail arsylwi i egluro pam mae plant ifanc yn dynwared ymddygiad cadarhaol ac annymunol. Cytunodd Glazzard et al. (2015), gan fod gwraidd problemau cymdeithasol, emosiynol ac ymddygiadol mewn magwraeth yn hytrach na natur. Felly, mae modd dadlau dylai rheolau’r dosbarth fod yn bositif yn hytrach na negatif (Glazzard et al. 2015) ar gyfer modelu agwedd ac awyrgylch bositif i’r plant. Dylai’r athro gyfleu beth i wneud yn hytrach na dangos yr ymddygiad anghywir (Glazzard et al. 2015). Felly, mae angen dangos i Ella beth yw’r ymddygiad cywir o fewn sefyllfaoedd gwahanol er mwyn iddi ddatblygu ei sgiliau cymdeithasol. 
Awgryma Donaldson (2015) fod pobl eisiau cwricwlwm fyddai’n paratoi plant a phobl ifanc yn well ar gyfer dyfodol gwell yng Nghymru. Felly, byddai’r cwricwlwm yn paratoi Ella yn gyfannol ar gyfer ei dyfodol. Ond, dadleua Dewey (2023) na ddylai addysg ymwneud gyda pharatoi ar gyfer y dyfodol yn unig. Creda dylai addysg ganolbwyntio ar bwysigrwydd byw yn y presennol (Dewey, 2023).  
Creda Erikson (2023) fod angen ystyried effaith ffactorau allanol, rhieni neu ofalwyr a chymdeithas ar ddatblygiad personoliaeth o gyfnod plentyndod i gyfnod oedolyn yn ei theori datblygiad seicogymdeithasol. Mae’n rhaid i bob person fynd trwy gyfres o wyth cam cydberthynol yn ystod y cylch bywyd cyfan (Erikson, 2023). Mae’n bwysig bod athrawon yn ymwybodol o’r theori yma oherwydd mae’n darparu fframwaith pwerus i ddeall sut mae dysgwyr yn tyfu’n emosiynol, gymdeithasol, a seicolegol dros gyfnod o amser. Ar gyfer athrawon cynradd, mae gwybodaeth o’i ddamcaniaeth yn hanfodol am nifer o resymau, yn enwedig yn y modd maen nhw’n rhyngweithio gyda dysgwyr, cefnogi eu datblyiad, a chreu amgylchedd ddysgu effeithiol. Cytuna McAdams a Pals (2006) gyda’r theori yma gan eu bod nhw yn credu bod personoliaeth person yn datblygu o’u profiadau personol ac mae yna ddylanwadau amgylcheddol allanol yn effeithio ar bersonoliaeth person. Felly, mae hyn yn pwysleiso ei fod yn hollbwysig bod athro Ella yn ceisio deall ei chefndir hi er mwyn ei chynorthwyo i wella ei sgiliau cymdeithasol hi. 
Mae damcaniaeth Siemens a Downes (2023) yn canolbwyntio ar y syniad fod pobl yn dysgu ac yn tyfu pan fyddant yn ffurfio cysylltiadau. Gall hobïau, nodau a phobl i gyd fod yn gysylltiedau sy’n dylanwadu ar ddysgu (Siemens a Downes, 2023). Felly, gall yr athro ddarganfod os oes hobïau neu diddordebau gan Ella er mwyn gwneud y gwersi yn fwy diddorol iddi hi er mwyn datblygu ei sgiliau cyfathrebu ymhellach. Mae’r ysgol bontio wnes i arsylwi ynddi yn gwneud hyn drwy gael proffil un dudalen i bob disgybl yn yr ysgol er mwyn i’r athrawon allu gwybod pa bethau mae’r plant yn hoffi neu’n mwynhau. Mae hyn yn eu galluogi i greu gwersi fydd y dysgwyr yn ymddiddori ynddynt. 

Emosiynol
Gwelwn ddatblygiad emosiynol Ella yn ei phroffil disgybl gan ei bod hi’n hoffi cael plant arall i ‘ofalu amdani’. Mae theori ymlyniad Bowlby (2023) yn awgrymu bod plant yn dod i’r byd wedi eu rhaglenu’n fiolegol i ffurfio ymlyniad ag eraill, oherwydd bydd hyn yn eu helpu i oroesi (Bowlby, 2023). Awgryma Bowlby (2023) fod cyfnod tyngedfennol ar gyfer datblygu ymlyniad sef pan mae plentyn yn ddwy a hanner. Ond os nad yw ymlyniad wedi datblygu yn ystod y cyfnod hwn, yna mae’n ddigon posib na fydd yn digwydd o gwbl (Bowlby, 2023). Felly, os nad yw Ella wedi datblygu’r ymlyniad yma eto efallai na fydd byth yn digwydd a bydd hi wastad am i bobl edrych ar ei hôl. Creda Bowlby (2023) gall tarfu parhaus ar yr ymlyniad rhwng y baban a’r prif berson sy’n gofalu amdano arwain at anawsterau gwybyddol, cymdeithasol ac emosiynol hirdymor i’r baban hwnnw (Bowlby, 2023). 
Dysgwn hefyd fod Ella yn chwarae llawer ar ei phen ei hun (proffil disgybl) sydd yn rhwystro ei datblygiad emosiynol. Roedd yr ysgol bontio wnes i arsylwi ynddi yn defnyddio ‘Buddy Bench’ er mwyn i blant allu gwneud ffrindiau a chwarae gydag eraill. Gall athro Ella wneud hyn er mwyn iddi allu ddarganfod plant arall i chwarae gyda hi er mwyn datblygu ei sgiliau cymdeithasol ac emosiynol ymhellach. 
Dysgwn hefyd bod Ella yn ddibynnol iawn ar gyfarwyddyd oedolion (proffil disgybl). Ond esbonia Bruner fod hyn yn fuddiol i Ella gan fod Bruner (yn Llywodraeth Cymru, 2023) yn ysgrifennu am bwysigrwydd rôl yr oedolyn wrth ddefnyddio sgaffald i gynorthwyo’r plentyn i ddatblygu uwch sgiliau dysgu trwy gyfrwng lluniadaeth. Awgrymir bod sgaffaldio gan oedolyn yn bwysig ar gyfer dysgu drwy ysgogi cymorth a chefnogaeth pan fydd plant yn wynebu tasgau heriol, felly mae plant yn dysgu orau pan fydd ganddynt oedolyn neu gyfoed cefnogol (Bruner, yn Llywodraeth Cymru, 2023). 
Esbonia Sharp (2001 yn ....) bod yna dystiolaeth bendant bod meithrin llythrennedd emosiynol yn cael effaith fuddiol, a’r tair i bum mlynedd gyntaf yw’r cyfnod mwyaf tyngedfynol i hynny ddigwydd. Felly, mae’n dyngedfenol bod athro Ella yn ei chefnogi i ddatblygu ei sgiliau emosiynol gan ei bod hi’n bedair mlwydd oed. Dywedodd Parks (1991 yn ....) bod cyfleoedd enfawr gan blant sydd yn gwybod digon am eu hemosiynau eu hunain i allu ymwneud yn ystyrlon ag eraill, ac i wella eu dysgu eu hunain drwy ryngweithio cymdeithasol. Ond, nid yw Ella yn dangos gofal na pharch tuag at eraill yn gyson ac mae hi’n methu deall sut mae ei phenderfyniadau hi yn effeithio eraill (proffil disgybl). Gall yr athro ddefnyddio ‘Calon Caredig’ neu ‘Seren y Dydd’ er mwyn datblygu sut mae Ella yn trin ei chyd-ddisgyblion a phlant arall yn y dosbarth, fel wnes i weld yn fy ysgol bontio. Mae Berk (2000 y ....) yn cytuno fod Ella ar yr oedran tyngedfennol i ddatblygu yn emosiynol wrth ddweud fod gwybodaeth emosiynol o gymorth mawr i blant yn eu hymdrechion i gyd-dynnu ag eraill. Mor ifanc â thair i bum mlwydd oed, caiff ei gysylltu ag ymddygiad ystyrlon cyfeillgar, parodrwydd i wneud iawn wedi niweidio rhywun arall a’r gallu i gael eich derbyn gan gyfoedion (Berk, 2000). 

Gwybyddol
Mae cant biliwn o niwronau o fewn ymenydd plentyn ac fe ddywedodd yr Athro Robert Winston mai angen cysylltu’r niwronau yma sydd angen er mwyn i ni allu dysgu. Rwyf yn gwybod nad yw Ella yn cychwyn sgyrsiau yn aml ond y mae hi’n gallu ymateb (proffil disgybl). Felly, mae angen codi ei hyder yn ei hiaith er mwyn iddi allu cychwyn sgyrsiau gyda eraill. Gall athro Ella wneud hyn drwy ailadrodd er mwyn cryfhau ei llwybrau niwronol ac mae ailadrodd yn dysgu plant sut i ymarfer, meistroli a chadw gwybodaeth. Credai Bruner (2023) fod angen mynd yn ôl dros wybodaeth yn aml er mwyn ei gofio ac felly cynigodd y cwricwlwm troellog sy’n dychwelyd i’r un themâu dros gyfnod o amser (Bruner, 2023).  Mae’r ysgol bontio wnes i fynychu yn sicrhau bod ei hathrawon yn modelu iaith yn gywir ac eglur bob amser er mwyn driliio’r iaith gywir i’w disgyblion. Byddai Vygotsky yn cytuno gan fod ei ddamcaniaeth yn cynnwys bod angen person mwy gwybodus ar blant er mwyn iddynt allu dysgu felly bod angen athro neu ofalwr sy’n gallu addysgu yn gywir (Vygotsky, 2023). Cytunai Watson (2023) bod angen ailadrodd er mwyn dysgu yn ei graff amlder a diweddaredd gan ei fod yn dangos i ni bod angen atgof o’r wybodaeth yn aml er mwyn cyweirio’r dysgu yn fwy cadarn i’r cof tymor hir (Watson, 2023).
Gwelwn hefyd nad yw Ella’n gallu cofio a dweud stori fer yn llawn (proffil disgybl). Byddai dull Pie Corbett yn galluogi’r athro i gynorthwyo Ella i ddweud stori o’i chof. Os byddan nhw’n creu ystumiau a symudiadau i gyd-fynd gyda’r stori byddai hi’n fwy tebygol i allu ei gofio’n llawn. 
Dysgwn hefyd na all Ella bwyntio at ddeg gwrthrych a’u cyfrif yn gywir (proffil disgybl) felly mae angen i’r athro weithio gyda hi er mwyn datblygu ei sgiliau mathamategol. Roedd yr ysgol bontio wnes i ymweld â hi yn gwneud hyn drwy roi heriau fel posau a jic-so i’r plant gyda gwaith mathamateg ynddynt er mwyn i’r disgyblion fwynhau gwaith mathamateg. Credai Piaget (2023) fod angen gemau twf er mwyn datblygu eu sgiliau. Credai fod plant yn datblygu oherwydd eu rhyngweithio personol (Piaget, 2023). 
Hefyd, esbonia Siencyn (2008) bod Pavlov yn credu bod ymddygiad dynol yn broses ddamweiniol. Os yw’r profiad dysgu yn un pleserus mae’n fwy tebygol o arwain at ddysgu boddhaol (Pavlov, 2008). Datblygodd Watson (2008) hyn ymhellach wrth ddweud fod rhaid sefydlu ymarfer a threfn er mwyn sicrhau dysgu (Watson, 2008). Mae hyn yn amlwg mewn methodoleg dysgu tablau mathemateg ac ieithoedd modern. Maent yn defnyddio drilio ac ailadrodd fel dull o hybu dysgu ac addysgu (Siencyn, 2008). 
Clo
I grynhoi, rwyf wedi gweld llawer o wahanol ddulliau gall athro Ella ddefnyddio er mwyn datblygu ei sgiliau hi yn gyfannol. Er mwyn gwella ei sgiliau cymdeithasol, mae angen i’r athro ddeall pa un o’r wyth cam Erikson mae Ella nawr er mwyn gwybod sut i symud ymlaen i’r cam nesaf. Yn ogystal gall yr athro ddangos yr ymddygiad cymdeithasol cywir i Ella er mwyn iddi ddysgu sut i gymdeithasu’n well ag eraill. Er mwyn datblygu ei sgiliau emosiynol, gall yr athro gyflwyno mainc ‘buddy’ er mwyn iddi wella ei sgiliau emosiynol gyda phlant o’r un oed. Byddent hefyd yn gallu cyflwyno ‘Calon Caredig’ i’r dosbarth er mwyn iddi ddeall bod gan ei gweithredoedd ganlyniadau wrth ddysgu i wneud penderfyniadau. Er mwyn datblygu ei sgiliau gwybyddol mae angen drilio iaith a chwarae gemau i ddatblygu ei sgiliau mathamateg. Yn olaf, gall yr athro ddefnyddio dull Pie Corbett er mwyn iddi allu cofio storiau yn well. 

